<classify> WAZIRI wa Ujenzi, Uchukuzi na Mawasiliano, Isack Kamwelwe amesema serikali imejipanga kudhibiti ucheleweshaji wa kupakua shehena ya mafuta bandarini ili kudhibiti upandaji bei ya bidhaa hiyo kwenye soko la ndani.Kamwelwe ameyasema hayo jijini Dar es Salaam wakati alipotembelea bandari ya Dar es Salaam katika eneo la Kurasini Oil Jet KOJ, na kubaini kuwa wakati wa upakuaji mafuta, kunakuwa na tatizo la ucheleweshaji ambalo mwisho wa siku huchangia kuongezeka bei ya mafuta.Amesema wamegundua kuwa uwezo mdogo wa pampu za meli za kupakua mafuta, uhaba wa matangi ya kuhifadhia kwa waagizaji wa bidhaa hiyo pamoja na kuvuja kwa mabomba ya mafuta, ndio chanzo kikubwa cha kupanda bei.Tumegundua kuwa tatizo lingine linalochangia kuongeza bei ya mafuta kuwa ni ucheleweshaji wa kupakua shehena hiyo ya mafuta kwani baadhi ya meli hazina pampu zenye wezo wa kusukuma bidhaa hiyo kwa nguvu inayotakiwa, amesema Kamwelwe.Alisema tatizo lingine alilogundua linachangia ucheleweshaji wa kupakua bidhaa hiyo sokoni ni waagizaji wa mafuta, ambao wengi wao huagiza shehena kubwa wakati uwezo wa matangi ya kuhifadhia ni mdogo.Mbaya zaidi, waziri alisema gharama za ucheleweshaji huo hupelekwa kwa mtumiaji wa mwisho ambaye ni mwananchi.Amemuagiza Mkurugenzi Mkuu wa Mamlaka ya Usimamizi wa Bandari Tanzania TPA, Deusdedit Kakoko kufanyia kazi suala hilo.Kakoko amemuahidi Waziri Kamwelwe kuwa atalisimamia hilo kikamilifu jambo hilo kwa sababu ni kweli baadhi ya meli hazina pampu zenye nguvu ya kusukuma mafuta hayo kwa haraka.Kakoko alisema kuhusu waagizaji mafuta atawasiliana nao tena kuwakumbusha juu ya hilo na kuwataka wawe wanaagiza mafuta kutokana na uwezo wao au waongeze idadi ya matangi ya kuhifadhia mafuta.Alitolea mfano meli ambayo ilifunga Agosti 13, mwaka huu na kukamilisha usukumaji wa mafuta kwa siku 11, jambo ambalo limesababisha ucheleweshaji mkubwa wa kupakua shehena hiyo kwa ajili ya soko.Kampuni zilizokuwa zipokee mafuta siku hiyo yalikuwa ni zaidi ya 20 sasa ukichukulia meli kama hiyo ambayo ilikuwa ujazo wa mita karibu 104,000, ilitumia takribani siku 11, hali iliyosababisha wengine wachelewe kupata bidhaa hiyo sokoni, amesema bosi huyo wa TPA.Aliziasa kampuni za mafuta kuwa ni vyema zikaongeza matangi yao ya kuhifadhia mafuta au waagize kulingana na uwezo wao, vinginevyo TPA haitolipa tozo zinazotokana na ucheleweshwaji huo, bali kila mtu atabeba mzigo wake mwenyewe.Meli ya mafuta ikikaa bandari kwa zaidi ya siku tano, TPA hulipa gharama za ukaaji wa meli hiyo kwa kiasi cha dola za Marekani 25,000 zaidi ya Sh milioni 50 kwa siku hadi meli hiyo itakapoondoka.Kuhusu uvujaji wa mafuta, Waziri Kamwelwe alitoa maagizo kwa TPA kuwa wasipitishe tena mafuta kwenye mabomba au kwenye pacha za mabomba yanayovuja, na kuongeza kuwa pia ni kinyume cha utaratibu kupandisha bei ili kufidia hasara inayotokana na uvujaji huo.Aliongeza kuwa kuendelea kupitisha mafuta kwenye mabomba yanayovuja kumefanya mwananchi ambaye ndio mtumiaji wa mwisho kubebeshwa mzigo usiostahili na kuongeza kwamba serikali imeligundua hilo na kwa kuanzia itanunua mita za mafuta mpya na kuzifunga katika bandari zote.Kakoko alimuahidi waziri huyo kuwa hawatoruhusu tena mafuta yaendelee kupita katika mabomba yanayovuja kwani kinachoonekana ni kuwa vifungashio vingine ambavyo vinatumika havikidhi matakwa ya kiubora katika kuhudumia bidhaa ya mafuta.Kuna takribani makampuni 50 ya mafuta yanayopitisha bidhaa zao bandarini, tutawaandikia barua na kuwaelekeza waboreshe mabomba yao, kwa wale ambao watakaidi basi hatutapitisha mafuta yao kupitia miundombinu hiyo, amesema Kakoko.Katika hatua nyingine, waziri alikagua mradi wa uboreshaji wa gati namba 1 hadi 7 katika bandari hiyo na kuridhishwa na kasi ya ujenzi wake hadi sasa.Kwa mujibu wa Mkurugenzi Mkuu wa TPA, ujenzi wa mradi huo unakwenda kwa kasi sababu unasimamiwa kwa ukaribu na watendaji wa TPA chini ya uongozi wake.Amesema hadi sasa mradi huo umefikia asilimia 40 ya ujenzi wake, ukiwa mbele kwa asilimia 10 ya lengo lililopangwa.Mradi huo utakapokamilika utaifanya bandari ya Dar es Salaam kuwa ya kisasa zaidi na yenye uwezo mkubwa wa kuhudumia meli kubwa hadi za ukubwa wa Panamax ambazo ni moja ya meli kubwa na za kisasa zaidi duniani.  <topic>: KITAIFA 